Adam Adli Abdul Halim

YB Tuan Adam Adli Abd Halim (lahir 3 Julai 1989) ialah seorang ahli politik Malaysia yang pernah menjadi aktivis pelajar pada zaman kemahasiswaannya. Adam Adli pernah digantung pengajian, ditahan bawah Akta Hasutan 1948 dan Akta Perhimpunan Aman, serta didakwa bawah beberapa tuduhan mahkamah. 

Beliau kini adalah Ahli Parlimen bagi kawasan pilihan raya Hang Tuah Jaya dalam negeri Melaka dan turut menjawat jawatan sebagai Timbalan Menteri Belia dan Sukan selain Ketua Angkatan Muda iaitu sayap pemuda bagi Parti Keadilan Rakyat (KEADILAN).

Kehidupan peribadi 
Adam Adli merupakan penuntut jurusan pendidikan di Universiti Pendidikan Sultan Idris (UPSI). Pada 9 Januari 2012, Adam Adli telah digantung selama tiga semester, yang sepatutnya berakhir pada September 2013 kerana mencemarkan nama universiti dan mengganggu keselamatan dan ketenteraman awam. Beliau bagaimanapun digantung semula tanpa bicara sebaik kembali ke universiti atas alasan pendakwaan Akta Hasutan di mahkamah ketika itu. Pada 25 November 2016, Adam berkahwin dengan kekasih sekolah menengahnya. Mereka berdua kini mempunyai dua orang anak lelaki.

Kerjaya politik 
Pada 16 September 2021, Adam Adli secara rasmi menyertai Parti Keadilan Rakyat bersama-sama 20 orang aktivis muda dan pemimpin pelajar, antaranya peguam Asheeq Ali Sethi Alivi dan aktivis Sarah Hadi. Dalam Pemilihan Keadilan 2022, Adam Adli bertanding bagi merebut jawatan Ketua Angkatan Muda Keadilan Pusat bersama-sama pasukannya yang digelar "Seangkatan".

Pertikaian undang-undang

Tuduhan menghasut 
Pada 13 Mei 2013, Adam Adli ditahan atas kenyataan yang dibuat semasa forum yang diadakan di Dewan Perhimpunan Cina Selangor di Kuala Lumpur. Beliau ditahan pada jam 3:15 petang 18 Mei 2013 di bawah Seksyen 4(1) Akta Hasutan. Adli digari di pejabatnya di Bangsar akan didakwa mengikut Akta Hasutan dan disiasat di bawah Seksyen 125b Kanun Keseksaan kerana bertindak dengan cara yang memudaratkan demokrasi berparlimen Malaysia.

Pada 19 Mei 2013, Adli telah ditahan oleh pihak berkuasa Malaysia selama lima hari sehingga 23 Mei berikutan penangkapannya kerana menghasut. Ketua Polis Kuala Lumpur, Datuk Mohmad Salleh berkata, perintah reman itu bagi membantu polis menyiasat Adam Adli berhubung kenyataan yang dibuat semasa forum 13 Mei.

Adam Adli telah dituduh di bawah Seksyen 4 Akta Hasutan pada 23 Mei 2013 di Kuala Lumpur.

Pada 2014, Adam dijatuhkan hukuman penjara 12 tahun oleh Mahkamah Sesyen Kuala Lumpur tetapi hukuman itu ditukar kepada denda RM5,000 selepas rayuan di Mahkamah Tinggi. Beliau kemudian dibebaskan daripada tuduhan di bawah Akta Hasutan itu pada 22 Februari 2018. Beliau kemudiannya menyambung pengajiannya di UPSI selepas enam tahun digantung kerana kes tersebut.

Penganjuran perhimpunan haram 
Pada 2015, Adam Adli didakwa bersama-sama menyertai protes jalanan itu bermula di hadapan Kompleks Sogo, Jalan Tuanku Abdul Rahman dan berakhir di Esplanade KLCC di sini antara jam 4 petang dan 7.30 malam, 28 Februari 2015. Mereka didakwa mengikut Seksyen 4(2)(c) Akta Perhimpunan Aman 2012.

Pada 28 November 2017, Mahkamah Majistret melepas dan membebaskannya di akhir kes pendakwaan selepas pihak pendakwaan gagal membuktikan prima facie dalam kes itu. Pada 31 November 2017, Mahkamah Tinggi di sini mengekalkan keputusan melepas dan membebaskannya. Hakim Mohd Nazlan Mohd Ghazali memutuskan demikian selepas membatalkan rayuan pihak pendakwaan terhadap keputusan yang diputuskan Mahkamah Majistret.

Rujukan

Orang hidup
Orang Malaysia berketurunan Melayu
Muslim Malaysia
Aktivis Malaysia
Anggota Parti Keadilan Rakyat
Ahli Dewan Rakyat, Parlimen Malaysia ke-15